En kvinde moderniserer – SAMDATA Mag
De hårde kampe bliver lagt lidt på hylden til fordel for modernisering og projekter, da Pia Brade indtager formandsposten i SAMDATA\HK. Prosa er ikke længere fjenden.
Pia Brade er den 7. formand – og den første kvinde i IT-fagforeningen. Hun bliver konstitueret formand og efterfølgende bliver en stor del af bestyrelsen skiftet ud, og det giver hende både mulighed for at se på tingene med friske øjne og rigeligt med opgaver.
I løbet af kort tid bliver sags-akter i papirmapper erstattet med PC’ere på bordene, og i stedet for indkvartering på kursuscentre bliver der indført onlinemøder. ”Jeg husker stadig, da vi bestemte os for, at styrke vores online-netværk på et bestyrelsesmøde. Inden punktet var færdigt, var de første LinkedIn-grupper oprettet”, fortæller Pia Brade.
Der bliver indført et udvidet formandskab, hvor Pia Brade løbende holder onlinemøder med de to næstformænd for at få arbejdet fordelt.
”Den nye digitale måde at gøre tingene på har sparet foreningen for rigtigt mange penge, som nu i stedet går til medlemsarrangementer. Alt bliver gennemgået, og gamle leverandører bliver skiftet ud med nye. Vi har haft alt oppe at vende igen, for at se om vi kunne gøre det billigere,” understreger Pia Brade.
Modernisering og planer for hvad vi gør
Blandt de projekter Pia Brade har haft fokus på, er kommunikationen ud til medlemmerne. Medlemmerne bliver spurgt i forskellige undersøgelser, og der bliver holdt flere fokusgrupper, mens man arbejder sig frem mod et skarpere indhold i medlemsblad og nyhedsbreve.
SAMDATA får udarbejdet et nyt og mere professionelt design på bl.a. blad og website. ”Professionel fremtoning er meget vigtig for mig,” understreger hun. For at effekten ikke kun skal være midlertidig, er tingene blevet skrevet ned i guidelines og manualer.
For selv at fremstå professionelt og for at kunne repræsentere IT-folket, tager hun et kort pressekursus, så hun er forberedt til bl.a. en større interview-runde hos Computerworld.
Arbejdet med netværksgrupper på LinkedIn og Facebook er også blevet intensiveret, men her mener Pia Brade, at der er stykke vej endnu. Og hvis man spørger til opgaver, som hun ikke nåede i mål med er der én opgave, som gled ud i sandet: ”Vi fik sat et netværk op omkring kvinder i IT-faget, men det gled desværre ud i sandet. Det ærgrer mig stadigt.”
Bliver lammet af stress
Ligesom SAMDATA\HK’s forrige formand, Erik Lykke Hansen, arbejder hun ulønnet og får kun kabalen til at gå op, fordi hun er først delvist, siden helt, frikøbt som tillidsvalgt fra sin oprindelige arbejdsplads. Ferier, weekender og fritid bliver brugt til fagforeningsarbejde.
”Da jeg bliver frikøbt, begår jeg den fejl at tro, at nu kan jeg virkeligt give den en ekstra skalle. Hos HK kan man involvere sig i virkeligt mange ting, lige fra ligestillingsudvalg til arbejde på Europæisk niveau, og det gjorde jeg,” husker Pia Brade.
Arbejdsbyrden er enorm og privat står hun midt i en skilsmisse. Derfor glæder hun sig til at tage fire ugers sammenhængende sommerferie. ”Da jeg skal til virkeligt at nyde ferien, så magter jeg pludseligt intet. Jeg kommunikerer ikke, jeg kommer ikke ud af døren, og jeg magter end ikke at spise og drikke ordentligt.” Hele ferien går op i ingenting.
”Da jeg skal starte igen, har jeg ingen handlekraft. Jeg kan ikke tage beslutninger, og selv beretningen til delegeretmødet, må jeg kaste tilbage til sekretariatet.” Som formand er Pia Brade sin egen chef, og ingen opdager derfor, hvor hårdt hun er ramt af stress. Hun får hjælp, da hun rækker ud til sit kvindenetværk. Hun får tildelt et coach-forløb af SAMDATA’s bestyrelse, og får lLangsomt kæmpet sig tilbage.
”Hen over 2010 og 2011 lærer jeg at lade være med at bruge det 6. gear. I stedet for hele tiden at hæve ambitionsniveauet, så lærer jeg at lave en strategi for, hvad vi skal nå – og jeg lærer, at det ikke er mig, der skal udføre det hele.”
Prosa: Ikke fjende, blot sund konkurrent
Den afgående formand ser Prosa som en sund konkurrent, ikke som en fjende. Det er et nybrud i forhold til SAMDATA\HK’s tidligere linje.
Midtvejs i hendes formandskab brugte hun sammen med HK Privat mange kræfter på at afsøge muligheden for en fusion mellem de to fagforeninger. Det lykkedes ikke: ”Jeg må erkende, at der ikke i Prosa var en reel interesse for at komme ind i HK,” siger en afklaret Pia Brade. ”Alligevel har vi haft et konstruktivt og ligeværdigt samarbejde i min tid,” understreger hun.
Hun forstår godt Prosas bevæggrunde, og glæder sig i stedet over, at det er sundt at have en konkurrent.
”Det er altid meget bedre at have nogen at måle sig op imod. Vi kan hele tiden lade os inspirere og se, om vi kan gøre tingene bedre, når vi har nogen at konkurrere med i det daglige.”
Riv HK’s søjler ned
De indre kampe mellem HK og SAMDATA er ikke så nødvendige længere. Til gengæld er der stadig en stor opgave omkring intern synlighed og samarbejde, mener Pia Brade.
”Medlemmerne identificerer sig især med deres egen uddannelse eller det fagområdet de arbejder med. Det er ikke nær så afgørende for dem, om de arbejder i det private eller i det offentlige. Det burde afspejles mere i HK’s organisering og kommunikation med medlemmerne. Derfor håber jeg stadig, at HK er villig til se på den nuværende søjle-struktur,” siger Pia Brade.
”Medlemmerne fosser ud af fagforeningerne, og de eneste organisationer, der har succes, er dem, der er organiseret efter folks fagområde. Det har flere undersøgelser allerede vist,” understreger Pia Brade.
”Der er ikke megen udvikling og fremtidsfokus i at gøre noget billigere. Det vigtige er, at vi kan vise folk, at fagforeningen kan hjælpe dem med deres kompetenceudvikling, job, uddannelse – og ikke mindst netværk. Man kan ikke konkurrere på prisen med en gul fagforretning, som ikke har noget indhold. I stedet skal vi sørge for at være talerør for medlemmernes faglige profil,” siger Pia Brade.
Tre gode råd til den næste formand
\ Hold altid fast i dine egne grundværdier
\ Du kommer til at foretage rigtigt mange valg, rigtigt hurtigt. Men hold fast i dine egne grundværdier, så du ikke bliver løbet over ende af alle mulige hensyn, der trækker i forskellige retninger.
\ Hold medlemskontakten
\ Man bruger meget tid i forbundshuset, men man kan ikke repræsentere et helt fag ud fra sine egne erfaringer og sin egen uddannelse. Brug baglandet, og husk der er ikke nogen, der kan argumentere imod de ting, som medlemmerne efterspørger.
\ Prioriter dit privatliv
\ Du kan ikke tage hånd om medlemmerne, hvis du ikke først tager hånd om dig selv.